Приложение № 1 към Решение № 11– EП от 11.04.2019г. на РИК 14 – Перник.

**П Р А В И Л А**

ЗА ТЕХНИЧЕСКИ И ОРГАНИЗАЦИОННИ МЕРКИ ЗА ЗАЩИТА НА ПРАВАТА И СВОБОДИТЕ НА СУБЕКТИТЕ НА ЛИЧНИ ДАННИ,

СЪБИРАНИ, ОБРАБОТВАНИ, СЪХРАНЯВАНИ И ПРЕДОСТАВЯНИ ОТ

РАЙОННА ИЗБИРАТЕЛНА КОМИСИЯ В ЧЕТИРИНАДЕСЕТИ РАЙОН –ПЕРНИШКИ ПРИ ПРОИЗВЕЖДАНЕ НА ИЗБОРИТЕ ЗА ЧЛЕНОВЕ НА ЕВРОПЕЙСКИЯ ПАРЛАМЕНТ ОТ РЕПУБЛИКА БЪЛГАРИЯ НА 26 МАЙ 2019 ГОДИНА.

**І. ПРАВНО ОСНОВАНИЕ**

Чл.1. Настоящите Правила се издават на основание чл. 25д от Закона за защита на личните данни (ЗЗЛД) и Регламент (ЕС) 2016/679 на Европейския парламент и на Съвета от 27 април 2016 г. относно защитата на физическите лица във връзка с обработването на лични данни и относно свободното движение на такива данни и за отмяна на Директива 95/46/ЕО (Общ регламент относно защитата на данните) (ОВ, L 119/1 от 4 май 2016 г.), наричан "Регламент (ЕС) 2016/679", за минималното ниво на технически и организационни мерки и допустимия вид защита на личните данни.

**II. ОБЩИ ПОЛОЖЕНИЯ**

**Чл.1.** Настоящата политика за технически и организационни мерки за защита на личните данни, урежда организацията на обработване и защита на личните данни на гражданите в Районна избирателна комисия в Четиринадесети район Пернишки /РИК 14 - Перник/, независимо от това дали обработването на личните данни е свързано с вътрешните операции на Комисията или с външни отношения с трети лица.

**Чл. 2. (1)** Обработването на лични данни е всяко действие или съвкупност от действия, които могат да се извършват по отношение на личните данни с автоматични или други средства, като събиране, записване, организиране, съхраняване, адаптиране или изменение, възстановяване, консултиране, употреба, разкриване чрез предаване, разпространяване, предоставяне, актуализиране или комбиниране, блокиране, заличаване или унищожаване на данните.

**(2)** Обработването на лични данни се състои и в осигуряване на достъп до определена информация само за лица, чиито служебни задължения или конкретно възложени задачи налагат такъв достъп.

**Чл. 3.** РИК в Четиринадесети район Пернишки е администратор на лични данни по смисъла на чл. 4, т. 7 от Общия регламент относно защитата на данните (ЕС) 2016/679.

**Чл. 4.** Лични данни са всяка информация, отнасяща се до физическо лице, което е идентифицирано или може да бъде идентифицирано пряко или непряко чрез идентификационен номер или чрез един или повече специфични признаци.

**IІI. ПОЛИТИКА ЗА ЗАЩИТА НА ЛИЧНИТЕ ДАННИ В РАЙОННА ИЗБИРАТЕЛНА КОМИСИЯ В ЧЕТЕРИНАДЕСЕТИ РАЙОН - ПЕРНИШКИ**

**Чл. 5.** РИК 14 – Перник предприема технически и организационни мерки, за да защити личните данни от случайно или незаконно унищожаване, или от случайна загуба, от неправомерен достъп, изменение или разпространение, както и от други незаконни форми на обработване, като основна цел е да осигури адекватно ниво на защита на личните данни в поддържаните регистри с лични данни чрез осигуряване на минимално необходимите технически и организационни средства и мерки.

**Чл. 6.** Принципите за защита на личните данни в РИК 14 – Перник са:

**-** принцип на ограничено събиране - събирането на лични данни трябва да бъде в рамките на необходимото. Информацията се събира по законен и обективен начин;

- принцип на ограниченото използване, разкриване и съхраняване - личните данни не трябва да се използват за цели, различни от тези, за които са били събирани, освен със съгласието на лицето или в случаите, изрично предвидени в закона; личните данни трябва да се съхраняват само толкова време, колкото е необходимо за изпълнението на тези цели;

- принцип на прецизност - личните данни трябва да са прецизни, точни, пълни и актуални, доколкото това е необходимо за целите, за които се използват;

**-** принцип на сигурността и опазването - личните данни трябва да са защитени с мерки за сигурност, съответстващи на чувствителността на информацията.

**Чл. 7.** Личните данни се събират за конкретни, точно определени от закона цели, обработват се законосъобразно и добросъвестно и не могат да се обработват допълнително по начин, несъвместим с тези цели.

**Чл. 8.** Когато не са налице хипотезите на чл. 4, ал. 1 от ЗЗЛД, физическите лица, чиито лични данни се обработват в РИК 14 - Перник, подписват декларация за съгласие.

**Чл. 9. (1)** Достъп до файловете за обработка на лични данни имат само членовете на РИК 14 - Перник, лицата, натоварени с организационно-техническото подпомагане на комисията, чиято дейност е свързана с обработването на лични данни и други лица, чиито правомощия произтичат от закона и регламента.

1. Служителите в РИК 14 - Перник носят отговорност за осигуряване и гарантиране на регламентиран достъп до служебните помещения и опазване на регистрите, съдържащи лични данни.
2. Длъжностните лица нямат право да разпространяват информация за личните данни, станали им известни при изпълнение на служебните им задължения.

**Чл. 10. (1)** Когато компютърът е свързан в локална мрежа, достъпа през мрежата към файлове, съдържащи лични данни се осъществява само от длъжностни лица с регламентирани права.

**(2)** Всеки потребител в мрежата ползва за идентификация собствено потребителско име и парола за достъп.

**Чл. 11.** На служебните компютри се използват само програми, които са инсталирани от специалист – експерт към РИК 14 - Перник.

**Чл. 12.** При необходимост от ремонт на компютърната техника, предоставянето и на сервизната организация да се извършва без устройствата, на които се съхраняват лични данни.

**Чл. 13.** Документите и преписките на хартиен носител, по които работата е приключила се предават на Областна администрация съгласно изискванията на Изборния кодекс.

**Чл. 14.** С оглед защита на хартиените, техническите и информационните ресурси, всички служители са длъжни да спазват правилата за противопожарна безопасност и изискванията в плановете за защита при бедствия и аварии в администрацията.

**Чл. 15.** В зависимост от рисковете при обработване на личните данни и вида им се определят следните нива на защита: начално, средно и високо.

**Чл. 16.** Мерките за защита, класифицирани при начално ниво, се предприемат за всички регистри с лични данни, обработвани само на хартиен носител.

**Чл. 17.** Мерките за защита, класифицирани при начално и средно ниво, се предприемат за всички регистри с лични данни, обработвани на хартиен и технически носител, в компютърна система на локален компютър или в мрежа, несвързани с обществената мрежа.

**Чл. 18.** Мерките за защита, класифицирани при начално, средно и високо ниво, се предприемат за всички регистри с лични данни, обработвани на хартиен и технически носител, в компютърна система на локален компютър или в мрежа, свързани с обществената мрежа.

**Чл. 19.** Регистри, съдържащи лични данни, водени в РИК 14 – Перник са:

1. Регистър членове на секционни избирателни комисии;
2. Регистър специалисти/сътрудници към РИК;
3. Регитър застъпници на кандидатите в кандидатските листи на партии, коалиции и инициативни комитети;
4. Регистър представители на партии, коалиции и инициативни комитети;
5. Регистър на жалбите и сигналите, подавани до РИК и решенията по тях;

**Чл. 20.** Процедура за докладване, управляване и реагиране при инциденти:

Служителят установил инцидента докладва на Председателя на РИК 14 - Перник, като първоначално доклада е устен, а в последствие представя писмен доклад, който съдържа:

* Описание на инцидента
* Времето на установяването му
* Лицето което го докладва
* Лицето на което е бил докладван
* Последствията от инцидента
* Мерките за отстраняване на инцидента

С инцидента се запознават членовете на РИК 14 - Перник не по-късно от три дни от постъпване на писмения доклад.

Прилагат се мерки за отстраняване на инцидента и премахване на причините, които биха довели до последващо възникване на аналогичен инцидент.

# ІV.ПРЕДОСТАВЯНЕ НА ЛИЧНИТЕ ДАННИ

**Чл. 21. (1)** Администраторът предоставя лични данни в изпълнение на нормативно установено задължение, при спазване на изискванията на Закона за защита на личните данни, Закона за достъп до обществена информация и Закона за защита на класифицираната информация.

**(2)** Лични данни се предоставят служебно след подаване в РИК 14 - Перник на обосновано искане и разрешение на РИК.

**Чл. 22.** Лицата имат право на достъп до личните си данни, за което подават писмено заявление, в това число и по електронен път, лично или чрез упълномощено лице.

**Чл. 23.** Заявлението съдържа име на лицето и други данни, които го идентифицират - ЕГН. длъжност, месторабота, описание на искането, предпочитана форма за предоставяне достъпа до личните данни, подпис, дата и адрес за кореспонденция; пълномощно, когато заявлението се подава от пълномощник. Заявлението се завежда в деловодната система на администратора.

**Чл. 24. (1)** Никое длъжностно или трето лице няма право на достъп до образуваните преписки в РИК, освен ако същите са изискани по служебен път, както и в посочените в натоящите правила случаи. Достъпът на тези органи/лица до личните данни на лицата е правомерен.

**(2)** Надлежен е начинът, при който органите, изискващи по служебен път лични данни, съдържащи се в регистрите, са подали писмено изрично искане отправено до РИК 14 – Перник . В подобни случаи се предоставя копие от съдържащите се в регистрите лични данни, заверени с подписа на регистратора на лични данни и печат РИК 14 - Перник.

**Чл. 25. (1)** Не се изисква съгласие на лицето, ако обработването на неговите лични данни се извършва само или под контрола на компетентен държавен орган за лични данни, свързани с извършване на престъпления, на административни нарушения и на непозволени увреждания.

**(2)** Правомерен е и достъпът на ревизиращите държавни органи, надлежно легитимирали се със съответни документи - писмени разпореждания на съответния орган, в които се посочва основанието, имената на лицата, като за целите на дейността им е необходимо да им се осигури достъп до информацията, представляваща лични данни.

Чл.26. РИК 14 – Перник ще съхранява личните данни за срока, определен в действащото законодателство в зависимост от целта, за която са събрани. Когато личните данни, които се събират, вече не са необходими за упоменатите цели, същите се заличават или унищожават по друг надежден начин.

Чл.27. Правата на субектите на данни са:

- право на достъп до данните и информация за целите на обработването;

- право да се оттегли съгласието за обработка на личните данни;

- право на коригиране на личните данни;

- право на изтриване на личните данни;

- право на ограничаване обработването на лични данни;

- право на преносимост на лични данни;

- право на възражение срещу обработването;

- право на жалба до надзорен орган за защита на личните данни.

Чл.28. За осигуряване на адекватна защита на данните РИК 14 - Перник прилага всички необходими организационни и технически мерки, предвидени в Регламент (ЕС) 2016/679 и Закона за защита на личните данни, както и най-добрите практики от международните стандарти. С цел максимална сигурност при обработка, пренос и съхранение на лични данни, РИК 14 - Перник използва допълнителни механизми за криптиране и защита.

# ЗАКЛЮЧИТЕЛНИ РАЗПОРЕДБИ

За целите на настоящите правила:

**§ 1.** "Администратор на лични данни" е РИК 14 - Перник.

**§ 2.** "Обработващите лични данни" са длъжностни лица от РИК 14 - Перник, назначени от ЦИК или сключен договор с Областен управител на Област Перник.

Настоящите правила се приемат на основание чл. 25д от Закона за защита на личните данни и са приети с Решение № 11 - ЕП от 11.04.2019 г. на РИК14 – Перник.

**ПРЕДСЕДАТЕЛ :**

Надя Боянова

**СЕКРЕТАР :**

Станка Рударска

Запознах се с Политиката за защита на личните данни в Районна избирателна комисия в Четиринадесети район Пернишки, приета с Решение № 11-ЕП от 11.04.2019 г. на РИК, за което се подписвам собственоръчно:

|  |  |  |  |
| --- | --- | --- | --- |
| **№** | **длъжност** | **Имена** | **подпис** |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |